Mashaba gaan Alex eindelik besoekHerman Mashaba (Foto: ANA) Die Johannesburgse burgemeester, Herman Mashaba, gaan Alexandra in die noordooste van Johannesburg vanaand (Maandag) besoek nadat ontstoke inwoners etlike dae gelede aangedring het op ŉ vergadering met hom. Ontevrede inwoners van Alexandra betoog al langer as ŉ week oor swak dienslewering in dié buurt. Hulle het verlede week aangedring op ŉ vergadering met Mashaba, maar hy het nie opgedaag om hulle toe te spreek nie. Pres. Cyril Ramaphosa, het Alexandra verlede week besoek en toe opgemerk dat dié buurt baie vuil is. “Die vullis wat ek hier sien, is baie ontstellend. Ons moet Alexandra skoonmaak. Alexandra moet ŉ skoon plek wees waar ons mense kan lewe,” het hy gesê. Maroela Media het vroeër berig Ramaphosa het Donderdag gesê dit is die Stad Johannesburg, wat onder leiding van die DA is, se verantwoordelikheid om in te gryp in Alexandra en seker te maak dat inwoners behoorlike sanitasiegeriewe het. Luyanda Mfeka, Mashaba se woordvoerder, het vroeg vanoggend gesê daar sal later vandag meer besonderhede bekend gemaak word, maar het wel bevestig dat die burgemeester vanaand om 18:00 in die Marlboro-gemeenskapsaal in Alexandra sal wees vir die vergadering. Die Suid-Afrikaanse Menseregtekommissie (MRK) het intussen die Stad Johannesburg, die premier se kantoor asook die departement van samewerkende regering en tradisionele sake oor die Alexandra-saak gedagvaar. Die MRK dring daarop aan dat die inwoners van Alexandra deur die regering aangespreek moet word en dat politici nie die griewe van inwoners as ŉ verkiesingsfoefie moet gebruik nie. Die MRK dring daarop aan dat die regering die inwoners van Alexandra te woord moet staan en dat politici nie die griewe van inwoners as ŉ verkiesingsfoefie moet gebruik nie. Daar is tans ŉ groot polisieteenwoordigheid in Alexandra in aanloop tot Mashaba se besoek.